Geen hoëprofiel-toets vir Waca vanjaar | Netwerk24
Geen hoëprofiel-toets vir Waca vanjaar
So het Krieket Australië (KA) in 'n verklaring gesê nadat hy Donderdag die bepalings vir die nasionale span se seisoen bekend gemaak het.
Die Gabba-krieketstadion sal gasheer speel vir een van Australië se toetse teen Indië vanjaar.Foto: Getty Images
Die Gabba in Brisbane speel op 3 Desember gasheer vir die eerste van die vier toetse teen Indië in die reeks om die Border-Gavaskar-trofee.
Perth en Brisbane kan albei wel nog betrek word sou die organiseerders se planne vir vyf toetse in toekomstige reekse deurgevoer word.
Westelike Australië se krieketbeamptes reken die feit dat geen Border-Gavaskar-toets hierdie seisoen sal plaasvind nie 'n groot teleurstelling vir ondersteuners in Perth sal wees.
Perth sal wel vir Afganistan gasheer speel tydens 'n enkele toets, maar geesdriftiges sou veel eerder die Aussies teen 'n span soos Indië in aksie wou sien.
Waar sowel Perth as Brisbane elke vier jaar toetse aanbied in die reeks van vyf toetse om die As teen Engeland, sal Indië se toer van vier toetse dié slag vir Perth as slagoffer hê.
Kevin Roberts, uitvoerende hoof van die KA, sê aangesien Brisbane twee jaar gelede uitgemis het, is hy dié keer voorkeur gegee.
"As Perth die Indië-toets gekry het, sou dit beteken dat Perth twee toetse teen Engeland en twee toetse teen Indië in die siklus van agt jaar aangebied het vir 'n totaal van vier," het Roberts gesê.
"Brisbane sou in dieselfde tydperk net twee aangebied het en dit sou 'n wanbalans geskep het in die siklus."
Roberts sê verder dat dit in die spel se belang is om ook hoëprofiel-toetse na Queensland te vat.
"Die gebalanseerde oplossing was om die Indië-toets in Brisbane te speel, wat beteken dat sowel Perth as Brisbane drie toetse elk teen Indië en Engeland aangebied het," het Roberts bygevoeg. – Sportredaksie